הוועדה המיוחדת לפניות הציבור, כנסת 20, פרוטוקול מספר 119, 2017-11-21 13:05

ישראל אייכלר: ברוכים הבאים לדיון של הוועדה לפניות הציבור בעניין פניות של תושבי מודיעין עילית והסביבה על עומסי תנועה בעקבות כניסה בודדת לעיר של שבעים אלף נפש.

ישראל אייכלר: זה נושא הדיון עכשיו.

ישראל אייכלר: אחר כך יש לנו דיון נוסף בנושא התחבורה הציבורית, אבל קודם כול הנושא העכשווי, גם התחבורה הציבורית סובלת מזה, העניין של עומסי התנועה בעקבות כניסה בודדת לעיר של שבעים אלף נפש.

ישראל אייכלר: אני רוצה לציין שהעיר הזאת היא העיר היהודית הגדולה ביותר ביהודה ושומרון.

<ישראל אפריאט: והחרדית הכי גדולה בעולם.

<ישראל אפריאט: כחרדית, אומרים שהיא הכי גדולה.

ישראל אייכלר: לא משנה, זה מאוד מעניין.

ישראל אייכלר: אני עוד זוכר שקנו את הקרקעות הראשונות שיושבים עליהן היום נדמה לי מתתיהו או חשמונאים.

ישראל אייכלר: במקום שהיום חשמונאים או מתתיהו היה לפני 48' איזה כפר ערבי.

ישראל אייכלר: באנו מאשדוד, מישהו ביקש ממני שאני אבוא לראות את הקרקעות, אז האוטו שלו נשבר מהאבנים והסלעים שהיו שם.

ישראל אייכלר: לא היו כבישים ולא שבילים, שום דבר.

ישראל אייכלר: היום כשאני עובר שם, אני רואה מה שהתפתח באזור, לא יאומן כי יסופר, אבל יש צרות של עשירים.

ישראל אייכלר: הוועדה מתכנסת בעקבות פניות רבות שהגיעו מאנשים שנוסעים מצומת שילת עד מודיעין עילית במשך ארבעים דקות בשעות מסוימות, נסיעה שהייתה אמורה לקחת חמש דקות.

ישראל אייכלר: היציאה בבוקר מהיישוב נמשכת חצי שעה.

ישראל אייכלר: פקקים משתרכים גם במערב בנימין וגם במזרח.

ישראל אייכלר: אנחנו מדברים על עיר שבסוף 2016 כבר גרו שם 66,847 תושבים ובלי עין הרע מדי שבוע נולדים בעיר בממוצע 55 תינוקות, כמעט 3,000 תינוקות בשנה, זאת אומרת זו עיר מאוד תלויה בתחבורה לירושלים ולבני ברק ולכל המקומות באזור.

ישראל אייכלר: העומס משפיע מאוד גם על היישובים האחרים בסביבה, חשמונאים, לפיד, כפר רות, ניל"י ועוד.

ישראל אייכלר: לפני כמה שנים הייתה כניסה נוספת לעיר מכיוון המחסום מכבים-רעות.

ישראל אייכלר: בשנים האחרונות היא נחסמה.

ישראל אייכלר: משרד התחבורה אומר שיש תוכנית להרחבת הכביש.

ישראל אייכלר: אנחנו נשמע את דברי משרד התחבורה בהמשך.

ישראל אייכלר: התכנון צפוי להימשך כחצי שנה.

ישראל אייכלר: בטווח הרחוק יש תוכנית להפוך את ציר 446 לדו נתיבי בשני הכיוונים.

ישראל אייכלר: בטווח המיידי מנסים להקל על הפקקים, אנחנו נשמע עכשיו איך.

ישראל אייכלר: קיימת עדיפות למודיעין עילית ובכך התנועה ממערב בנימין מתעכבת.

ישראל אייכלר: ההצעה, לשנות את הכיכר לרמזור.

ישראל אייכלר: אנחנו לא ניכנס לפרטים אלא נשמע קודם כול כמנהג הוועדה את הפונים.

ישראל אייכלר: הפונים שלנו היום בדיון הזה, אברהם איינשטיין ומתתיהו מרכוס.

ישראל אייכלר: בבקשה.

<מתתיהו מרכוס: אני מתתיהו מרכוס.

<מתתיהו מרכוס: תודה רבה דבר ראשון לוועדה שהיא לוקחת את הנושא הזה ומטפלת בו.

<מתתיהו מרכוס: כמו שהקראתם, יש פקקים.

<מתתיהו מרכוס: בעצם פה כתוב שהנושא הוא הכניסה הבודדת לעיר ולא זה לכאורה פה העניין באמת.

<מתתיהו מרכוס: לא הכניסה הבודדת לעיר עושה את הפקקים, אלא כמו שלפעמים נתקלים בפקק, בסוף מגיעים לסוף הפקק ורואים שיש לא תאונה ולא כלום, סתם משהו, פה לעניינו הפקק שאנחנו רואים זה כיכר חשמונאים שכל אחד שמגיע מכיוון שילת למודיעין עילית צריך לעצור כמעט עצירת אפס בכיכר של חשמונאים וזה מעכב את כל התנועה אחורה וגם זה מעכב לפעמים ביציאה ממודיעין עילית את אלה שמגיעים, כי כל אחד שרוצה להיכנס לכיכר צריך להסתכל ולעצור, לראות שאין שום רכב בכיכר, אפילו שהוא לא פונה לאיפה שהוא נוסע.

<מתתיהו מרכוס: חוקי התנועה אומרים שאני צריך לתת זכות קדימה למי שבכיכר.

<מתתיהו מרכוס: אני לא יודע אם הוא נוסע ימינה או נוסע לכיוון שאני נוסע, לכן אני חייב לעצור.

ישראל אייכלר: גיליתי בצרפת דבר מדהים, ששם יש חוק שכולם בכיכר צריכים לחכות לכל מי שנכנס מימין.

ישראל אייכלר: זכות קדימה לרכב הבא מימין לכיכר.

ישראל אייכלר: נדהמתי.

ישראל אייכלר: אמרו לי שבכל צרפת זה כך.

<מתתיהו מרכוס: טוב, אז כל עוד שלא יעשו את זה כאן, המחשבה הראשונה - - -

ישראל אייכלר: כנהג לא הייתי רוצה את זה.

<קריאה: הפקקים יהיו עד ירושלים.

ישראל אייכלר: בדיוק.

<מתתיהו מרכוס: ברעיון אחד אומרים, פה זה רמזורים, אנחנו לא בטוחים שזה רעיון, כי אלה שרוצים לפנות לחשמונאים - - -

ישראל אייכלר: לא, תעצור, יהיה לך יותר קשה.

<מתתיהו מרכוס: יותר קשה, אולי.

ישראל אייכלר: בדרך כלל רמזור מעכב אותך גם אם אין רכב בכיכר.

ישראל אייכלר: מה אתה מציע?

<מתתיהו מרכוס: הרעיון שאני חשבתי, לעשות נתיב עוקף כיכר.

<מתתיהו מרכוס: כל מי שמגיע פה לכנסת מכיוון מוזיאון ישראל, הוא לא פונה בכיכר אלא יש נתיב עוקף הכיכר, פונים ימינה.

<מתתיהו מרכוס: ככה אנחנו רוצים, שבכיכר חשמונאים יהיה נתיב שעוקף את הכיכר של חשמונאים.

<מתתיהו מרכוס: מי שרוצה להמשיך למודיעין עילית, יעשו סיבוב שעוקף את הכיכר, ימשיכו הלאה.

<מתתיהו מרכוס: אותו דבר גם בכיכר מודיעין עילית.

<מתתיהו מרכוס: אני הגעתי לפני כמה ימים מנתניה ונסעתי דרך 446 הערבי, מכיוון בית אריה.

<מתתיהו מרכוס: כשהגעתי לכיוון מודיעין עילית היה איזה פקק של כמה דקות טובות, חמש דקות.

<מתתיהו מרכוס: ב-waze הראה לי לפני כן שיש עשר דקות פקק שם, ושוב גם אותו דבר.

<מתתיהו מרכוס: חלק רוצים לפנות למודיעין עילית שמאלה בכיכר של מודיעין עילית, בכניסה לעיר, וחלק רוצים להמשיך ישר.

ישראל אייכלר: אז מה הבקשה שלך?

<מתתיהו מרכוס: נתיב עוקף כיכר.

ישראל אייכלר: זו הבקשה שלך, נתיב עוקף כיכר גם במודיעין עילית וגם בחשמונאים.

<מתתיהו מרכוס: כן.

ישראל אייכלר: אתה מסכים איתו?

<אברהם איינשטיין: אני מסכים איתו ומוסיף הוספה קטנה.

<אברהם איינשטיין: עד שיעשו את הנתיב עוקף כיכר, לבטל את הכיכר.

<אברהם איינשטיין: עד היום תושבי חשמונאים סבלו, עד שעשו את הכיכר, אולי שלוש שנים.

<אברהם איינשטיין: היום גם הם סובלים וגם אנחנו סובלים.

ישראל אייכלר: מה אתה מציע במקום?

<אברהם איינשטיין: להוריד את הכיכר.

ישראל אייכלר: רמזור?

<אברהם איינשטיין: לא, מה שהיה.

<אברהם איינשטיין: עד שיעשו נתיב עוקף כיכר ועד שיטפלו, זה ייקח.

<אברהם איינשטיין: בינתיים אנחנו סובלים מפקקים, כמו שהרב אמר, ארבעים דקות.

ישראל אייכלר: מה יעשו תושבי חשמונאים?

<אברהם איינשטיין: הם ממילא סובלים היום, אז לפחות שרק הם יסבלו ולא כולם.

ישראל אייכלר: אני מציע שאם יבוא מישהו מחשמונאים ויציע את זה, אני מקבל.

ישראל אייכלר: תמיד בוועדה אנחנו אומרים, אף פעם אל תציעו הצעה שהיא יכולה לפגוע במישהו אחר כי אנחנו לא נקבל את זה, אפילו אחד מול אלף, כי אין לי זכות לפגוע בחשמונאים.

<אברהם איינשטיין: היום ממילא הם פגועים.

ישראל אייכלר: בסדר, אז תיכף נשמע מהמשטרה.

ישראל אייכלר: יכול להיות שהרמזור יהיה יותר טוב מאשר כיכר.

<הרצל לוי: אבן הנגף שלנו זה לא רק הכיכר שדוברה פה, אלא גם אזור התעשייה בשילת שהוא מרכז בתוכו המון תושבים שמגיעים מכאן לאזור לבצע שם קניות.

<הרצל לוי: כל קטע הדרך מצומת שילת עד הפנייה לאזור התעשייה, חסום בעיקר בסוף השבוע, מה שיוצר חלק מתוך העיכובים הקיימים.

<קריאה: מצומת?

<הרצל לוי: מצומת שילת לפנייה לאזור התעשייה, שמאלה.

<הרצל לוי: מי שמגיע בימי שישי, זה עיכוב של לפחות רבע שעה, מי שצריך להגיע מזרחה.

<הרצל לוי: השאלה אם יש אלטרנטיבה להכניס דרך תחנת הדלק את התושבים שצריכים להגיע לאזור התעשייה ולא להשתמש בתחילתו של הכביש - - -

ישראל אייכלר: הצעה אחת היא שהכניסה לאזור התעשייה תהיה דרך תחנת הדלק ולא דרך הציר.

<הרצל לוי: דרך תחנת הדלק ולא דרך 446 ודרך צומת שילת.

ישראל אייכלר: הצעה שנייה?

<הרצל לוי: זו לא הצעה.

<הרצל לוי: הנתון השני הוא שהכביש עתיר במשאיות כבדות, מערבלי בטון שהם אלה שמהווים חלק מתוך העיכובים עצמם.

<הרצל לוי: האם אנחנו מאפשרים בשעות מסוימות לסוג הזה של כלים כבדים לנסוע?

<הרצל לוי: יכול להיות שבשעות שיא צריך לארגן את הנסיעות של כלי הרכב הכבדים האלה וברובם זה משאיות, מערבלי בטון וכלים מאוד כבדים שהם מהווים חלק מתוך צוואר הבקבוק של הנסיעות עצמן.

<הרצל לוי: הפרייבט לא מהווה קושי כי הוא נוסע.

ישראל אייכלר: אתה מדבר בשעות הבוקר, בשעות אחר הצהריים.

<הרצל לוי: בעיקר בבוקר ואחר הצהריים.

<הרצל לוי: חלק נתון שאפשר להכיל אותו, אפשר להשתמש בו, אפשר להגביל אותו.

ישראל אייכלר: טוב, נשמע תיכף תשובות.

ישראל אייכלר: לגבי הרעיון של הכניסה דרך תחנת הדלק, אני לא גר שם אבל אני מניח שמי שרוצה לקנות משהו, לא רוצה לצאת לכיוון נתב"ג.

ישראל אייכלר: אם הוא יצא בכביש הראשי בתחנת הדלק, הוא יצטרך - - -

<הרצל לוי: הוא לוקח שמאלה - - -

ישראל אייכלר: איפה הוא ייקח שמאלה?

<קריאה: לא, מי שבא ממודיעין עילית לוקח ימינה.

ישראל אייכלר: כן, אבל הוא נכנס לקנות, ואיך הוא יוצא?

<קריאה: זו בעיה.

ישראל אייכלר: אז הוא יצא לכיוון לוד.

<קריאה: לא, היציאה יכולה להיות היציאה הנוכחית של היום.

<קריאה: זו רק כניסה.

ישראל אייכלר: רק כניסה?

ישראל אייכלר: זאת אומרת לעשות חד סיטרי את הכניסה והיציאה מאזור התעשייה.

ישראל אייכלר: אנחנו נשמע תשובה מהמשטרה.

ישראל אייכלר: אני מקווה שהקצין שומע את ההצעה שלו ושיבדקו את זה, לעשות חד סיטרי את הכניסה והיציאה של אזור התעשייה כדי לאפשר לאנשים להיכנס דרך תחנת הדלק ולצאת דרך הכביש.

ישראל אייכלר: זה יוריד, אתה אומר, חלק גדול מהעומס.

ישראל אייכלר: עכשיו אנחנו נותנים למר ישראל אפריאט, קצין מטה תחבורה, משרד הביטחון.

ישראל אייכלר: בבקשה.

<ישראל אפריאט: אני אתן סקירה, אבל קודם כול בואו נעשה סדר.

<ישראל אפריאט: 70,000 תושבים, כניסה אחת.

<ישראל אפריאט: גם יכול להיות 200,000 תושבים, כניסה אחת.

<ישראל אפריאט: את מי שצריך לשאול זה לא אותנו.

<ישראל אפריאט: יש מהנדס מועצה, יש ראש עיר, איך נתת היתרי בנייה, איך נתת היתרי אכלוס?

<ישראל אפריאט: עושים תב"ע.

<ישראל אפריאט: צריך לשאול אותם, איך בנית על זה שעם 70 ו-100 ו-200 ועדיין אנחנו עם אחד.

<ישראל אפריאט: זה משהו לדורותיהם, זה לא עכשיו.

<ישראל אפריאט: אני לא מאשים את גוטרמן.

<ישראל אפריאט: גוטרמן, להיפך, הוא דוחף ומנסה לתקן עוולות עבר, אבל אין ספק שזו לא שאלה לתחבורה.

<ישראל אפריאט: אני לא מאשר תב"עות, אני לא מגביל תב"עות.

ישראל אייכלר: למשל נתיב עוקף כיכר, אתם כן עושים?

<ישראל אפריאט: אני אגיע לזה.

<ישראל אפריאט: יש כבר תוכניות, אנחנו ביום ראשון מתחילים לעבוד.

<ישראל אפריאט: לא רק מדברים אלא גם עושים בתחבורה, אז קודם כל השאלה לגבי כביש אחד ל-70,000 תושבים.

<ישראל אפריאט: אני הייתי שואל את מהנדס המועצה איך זה.

<ישראל אפריאט: זו לא שאלה לאיש תחבורה.

<ישראל אפריאט: אני לא קובע אכלוס, אני תחבורה.

<ישראל אפריאט: לגבי היציאה מהיישוב, אתם יותר מצודקים.

<ישראל אפריאט: אני שלשום הייתי ב-4:00 בבוקר שם בכדי לראות איך זה מתחיל עם הפועלים הפלשתינים.

<ישראל אפריאט: יש שם מחסום מכבים בצמידות למעבר.

<ישראל אפריאט: אין פה ספק אפילו שאתה מה זה צודק.

<ישראל אפריאט: גם הנתונים מראים שאתה צודק.

<ישראל אפריאט: לא רק שאתה צודק, גם כשסופרים, יוצא שגם אתה צודק.

<ישראל אפריאט: הכביש הזה ביהודה ושומרון יצא מובהק בסגירות התנועה שמחייב הרחבה.

<ישראל אפריאט: עכשיו תגיד לי, טוב, ישראל, מה עשית עד היום?

<ישראל אפריאט: לפני חמש שנים כשנכנסתי, הפרוייקט הראשון שעשינו זה הרחבת הכביש שלכם לחשמונאים כולל הכיכר בהתאם לספירות שאז היו לפני האכלוס של עוד שכונות, ושם אם אתה זוכר, הרחבנו שול' ואם מישהו נתקע, עכשיו יש לך שול'.

<ישראל אפריאט: אם הוא עוצר אז הוא לא פוגע באף אחד, ולהבדיל, אפס טענות.

<ישראל אפריאט: מה שכן, מאכלסים עוד, שיהיו בריאים.

<ישראל אפריאט: התב"עות בינתיים התחילו לאלכס.

<ישראל אפריאט: אתה עושה כביש אחד, אתה מקבל עוד אכלוס, אתה מקבל פקק.

<ישראל אפריאט: בכל מקום ככה זה יהיה, לא יעזור לאף אחד.

<ישראל אפריאט: תיכף אני אתן לך את הפתרונות.

ישראל אייכלר: אולי תעשה את זה עכשיו?

ישראל אייכלר: הזמן של הוועדה מאוד יקר.

ישראל אייכלר: אם אתה יכול להגיע מייד לפתרונות.

<ישראל אפריאט: אנחנו עשינו שם קודם כול פתרון של הרחבה של 446 עם שול'.

<ישראל אפריאט: זה פעם אחת.

<ישראל אפריאט: פעם שנייה, הייתה לכם בעיה עם גרין פארק.

<ישראל אפריאט: עד כמה שאני זוכר, השכונה בחורף הייתה מנותקת מהעיר.

<ישראל אפריאט: עשינו מעביר מים, נפתר גם הסיפור הזה.

<ישראל אפריאט: 446, יש תב"ע.

<ישראל אפריאט: אנחנו במסלול לטווח ארוך, הם עכשיו מקדמים מפורט.

<ישראל אפריאט: אני מעריך מעל שנה, כי לעשות תב"ע מפורטת ולקבל התייחסות של כלל הגורמים, משרדי ממשלה, רשויות, חברת חשמל, מים, תקשורת, עד שעונים לך, עד שמחזירים תשובה, אני מעריך מעל שנה.

<ישראל אפריאט: נידרש גם אחרי זה לבצע הליך של הפקעות.

<ישראל אפריאט: אנחנו בתחום של הדיקור.

<ישראל אפריאט: איפה שיכולנו להרחיב, הרחבנו למקסימום באותו פרוייקט שעשיתי הרחבה שם.

<ישראל אפריאט: לטווח היותר רחוק מתוכנן כביש, מקודמת תב"ע על ידי משרד השיכון מהצד המזרחי של מודיעין עילית להתחבר ישירות ל-443 אחרי כפר האורנים ושם זה הכיוון להוציא אתכם.

<ישראל אפריאט: גם אם אני אוציא אתכם, יש בלגן בצומת שילת, אז זה לא משנה אם יהיה לך דו מסלולי ותחכה בצומת שילת עוד שעתיים.

<ישראל אפריאט: הכיוון הוא להוציא אתכם ל-443 מצומת אחרת.

<ישראל אפריאט: טוב לכם, טוב לעיר מודיעין, טוב לכולם, win win.

ישראל אייכלר: איפה זה, באזור חרבתא?

<ישראל אפריאט: הוא יצא אחרי כפר האורנים קצת יותר לכיוון צומת שילת והרעיון הוא שהוא יתחבר לכביש 443.

<ישראל אפריאט: מדובר על פרוייקט שחלקו באיו"ש, חלקו בישראל.

<ישראל אפריאט: יכול להיות שיהיה פה עיכוב כי אני צריך להסתדר בשתי ועדות.

<ישראל אפריאט: יו"ש מתנהל כוועדת תכנון כמו בישראל.

<ישראל אפריאט: זה שתי ועדות כמו בשתי מדינות כאילו ואנחנו בשיתוף פעולה.

<ישראל אפריאט: צריכים באותו קצב לרוץ עם אותה תב"ע בשתי ועדות לתכנון.

ישראל אייכלר: ישראל, אני רוצה להבין כירושלמי איפה יוצאת הצומת החדשה שאתה מדבר.

ישראל אייכלר: כשאני מגיע מירושלים, זה לפני מודיעין?

<ישראל אפריאט: כביש 446 שהוא חוצה את מודיעין עילית ימשיך ישר עד 443.

ישראל אייכלר: איפה מכבים-רעות?

<ישראל אפריאט: הוא יצא בין מכבים-רעות לא במחסום, קצת יותר מערבית.

<ישראל אפריאט: את זה מקדם משרד השיכון.

ישראל אייכלר: בצומת, כן?

<ישראל אפריאט: לא בצומת, אנחנו פותחים צומת חדשה.

ישראל אייכלר: אבל יש צומת מכבים-רעות, לא?

<ישראל אפריאט: הכביש הזה לא יתחבר לצומת, אלא זו תידרש להיות צומת חדשה.

<ישראל אפריאט: זה פרוייקט שמקודם על ידי משרד השיכון.

<קריאה: אולי מול הצומת הקיימת.

<קריאה: בצומת ה-T כנראה ממש, כאילו היא תבוא צמודה.

<ישראל אפריאט: עם מחלף.

<ישראל אפריאט: זה הכיוון, לחבר את מודיעין עילית ישירות ל-443 במקביל ל-446.

<קריאה: מה ההערכות הזמנים?

<ישראל אפריאט: יותר ארוך לדעתי, חמש שנים.

<קריאה: חמש שנים שיהיה כבר מוכן?

<ישראל אפריאט: התב"ע תסתיים שנתיים-שלוש.

<ישראל אפריאט: יהיו בטוח התנגדויות וכמו שאתם יודעים, בבג"צ, אין לי לוחות זמנים כי הוא קובע דיון בשנה, אז אני לא יודע כמה ייקח.

ישראל אייכלר: ברגע שאמרת שצריך גם יהודה ושומרון וגם זה, הבנתי שזה לא חמש שנים.

ישראל אייכלר: אני אומר לכם, חמש עשרה שנה מינימום.

<ישראל אפריאט: לא, לא.

ישראל אייכלר: כי עשר בג"צים כבר מוכנים.

ישראל אייכלר: עוד לפני שסיימתי פה לדבר, מישהו כבר מכין בג"צ שלוקחים איזו קרקע של מישהו שהיה פה לפני מאה שנים, היה לו עץ זית שם באמצע הכביש.

ישראל אייכלר: מה עם הנתיב עוקף הכיכר?

<ישראל אפריאט: ביום ראשון.

<ישראל אפריאט: היציאה מחשמונאים, יחל נתיב פנייה ימינה בכיכר.

<ישראל אפריאט: היציאה מחשמונאים, זה בדיוק הפוך, דרך אגב.

<ישראל אפריאט: מי שנכנס לכיכר, התנועה העיקרית תופסת את הכיכר.

<ישראל אפריאט: הפקק למעשה הוא לא במודיעין עילית.

<ישראל אפריאט: הפקק לבאים מניל"י.

<ישראל אפריאט: אם אתה יוצא בעשר דקות, הם יוצאים בארבעים דקות.

<ישראל אפריאט: ניל"י הם הנפגעים בכיכר כי אתה התנועה העיקרית ואתה תנועה חוסמת.

<ישראל אפריאט: יש תכונות לכיכר ובקטע הזה אתה הרווחת, כי אם היית לא תנועה חוסמת, אז כנראה הפקק היה אצלם.

<ישראל אפריאט: הפקק בדרך כלל הוא לא ביציאה ממודיעין עילית.

<ישראל אפריאט: הפקק יותר רציני לכיוון ניל"י כי הם יוצאים על בסיס תנועה חוסמת.

<ישראל אפריאט: הם למעשה חוסמים את הכיכר ולא נותנים לניל"י להיכנס, עד שמגיע פעם בעשר רכבים איזה צדיק ואומר, תעברו.

<ישראל אפריאט: זה מה שקורה בפועל.

<ישראל אפריאט: גם הכיכר הזאת, דרך אגב, שיא קיבולת, לדעתי מעל 2,000 בשעת שיא, הגיעה לשיא קיבולת.

<ישראל אפריאט: אנחנו בכל מקרה ביום ראשון קידמנו תוכנית מהירה.

<ישראל אפריאט: ראש המנהל האזרחי בעצמו מעורב בסיפור הזה.

ישראל אייכלר: מה שמו?

<ישראל אפריאט: בן חור.

<ישראל אפריאט: הנחיית ראש המנהל הייתה מהר מאוד לטפל בחשמונאים.

<ישראל אפריאט: במקביל, סמנכ"ל של נתיבי ישראל, יהודה נתנאל הגיע למקום.

<ישראל אפריאט: שתבין שפה לא מתעסקים, אלא בכובד ראש מאוד רוצים לעזור, והבטיח במקום, אני מקדם מהר מאוד פה בחשמונאים בכדי לחלץ לפחות את חשמונאים, כי כמו שאתה יודע, אין תקציב בלתי מוגבל.

<ישראל אפריאט: זה התקציב שלו, זה מה שהוא יכול ומייד הוא נתן הנחיה לקדם.

<ישראל אפריאט: ביום ראשון מתחילות העבודות, אם לא, יום שני.

<ישראל אפריאט: זה רק עניין של תיאומים אחרונים, אבל הם אמורים להתחיל ביום ראשון.

ישראל אייכלר: איזה עבודות?

<ישראל אפריאט: מי שיוצא מחשמונאים, יהיה לו נתיב פניה ימינה.

<ישראל אפריאט: הוא לא נכנס לכיכר ואז יהיה שחרור לאלה שיוצאים בבוקר.

ישראל אייכלר: זאת אומרת, זה מה שהם אומרים, נתיב עוקף כיכר אבל לחשמונאים.

<ישראל אפריאט: מישהו אמר רמזור.

<ישראל אפריאט: כשאנחנו בתחבורה קובעים איזה אלמנט, אז יש כאלה שאומרים כמוך, רמזור, יש שם כיכר, יש כאלה, ימינה, שמאלה.

<ישראל אפריאט: בגדול, מה שאני מנסה לעדכן, שיום ראשון או שבוע הבא העבודות בחשמונאים יחלו.

<ישראל אפריאט: העבודות בחשמונאים, היה הסדר עם ראש המנהל האזרחי, גוטרמן ואבי רואה.

<ישראל אפריאט: שלושתם ישבו לפתור את הבעיה בחשמונאים.

ישראל אייכלר: זה מה שאתה מדבר על יום ראשון.

<ישראל אפריאט: שאמורות להתחיל העבודות ביום ראשון, כבוד הרב גוטרמן.

<ישראל אפריאט: את השני לא, כי עד שלא תסגרו, אתה ואבי רואה, מה אתם רוצים - - -

<יעקב אשר גוטרמן: סגרנו, סגרנו.

<ישראל אפריאט: לא יודע.

<ישראל אפריאט: אני בהיבט שלי מכין את הצומת.

<יעקב אשר גוטרמן: שתי פניות צריכות להיות, אחת מחשמונאים ואחת מכיוון מתתיהו.

<ישראל אפריאט: כבוד הרב, אני מאמין שאתה גם לא בדיוק זוכר, אז תרשה לי.

<ישראל אפריאט: היינו שם, אמרנו, פנייה ימנית של היוצאים מחשמונאים ימינה.

<ישראל אפריאט: זה מה שסוכם.

<יעקב אשר גוטרמן: וביטול הכיכר.

<ישראל אפריאט: כמו שאתה יודע, אסור לי לצאת מדיקור.

<ישראל אפריאט: זה לא שטח שלי ולכן אנחנו ביהודה ושומרון מוגבלים לשטח שכבר לקחנו.

ישראל אייכלר: אמרת טבלת דיקור.

ישראל אייכלר: אולי תתרגם לי את זה, מה זה דיקור?

<ישראל אפריאט: דיקור, אני דוקר עם תוכנית חדשה את התוכנית הישנה.

<ישראל אפריאט: כשאני דוקר, אסור לה לצאת מתחום התוכנית הקודמת.

<ישראל אפריאט: אם יצאתי, אני צריך כבר לעשות הפקעות.

<ישראל אפריאט: זה חוקים של מדינה.

<ישראל אפריאט: לגבי רמזור, הסוגיה של רמזור, רק שתבינו, אני הסברתי איזה אלמנט שמים.

<ישראל אפריאט: יש כאלה שיודעים הכול, אני מאלה שלא יודע.

<ישראל אפריאט: אני מאלה שאומר, תעשו ספירות תנועה.

<ישראל אפריאט: מכל זרוע אני רוצה לדעת.

<ישראל אפריאט: רמזור, יש בו יתרון שהוא מעביר תנועה יותר גדולה, כי בבוקר צד אחד, אחרי צהריים צד שני, אני שם כמה תוכנות כשבשעה מסוימת הוא נותן תנועה עיקרית לפה, אחרי צהריים תנועה עיקרית לשם, לכן התכונה של רמזור היא הרבה יותר מעבירה תנועה.

<ישראל אפריאט: רמת השירות יותר טובה.

<ישראל אפריאט: מה שכן, הוא פחות בטיחותי מכיכר.

ישראל אייכלר: מה שאני מבין מדבריך, שכדאי לעשות שם רמזור.

<ישראל אפריאט: אתה פגעת בדיוק.

<ישראל אפריאט: התכנון המפורט, הפרוגרמה להרחבה של הכביש הזה, שמדברים עליה במסגרת התכנון המפורט, כל הצמתים, רמזורים.

<ישראל אפריאט: איך אמר אבי רואה?

<ישראל אפריאט: יש את הדחוף ויש את החשוב.

<ישראל אפריאט: אנחנו עד היום עבדנו על הדחוף.

<ישראל אפריאט: על הדחוף מה שיכולנו לעשות מהיר, זה לעשות רה ארגון בתחבורה ציבורית.

<ישראל אפריאט: קווים פנימיים במודיעין עילית, היו 198 נסיעות, היום 1,060.

ישראל אייכלר: אתה תהיה פה בדיון על התחבורה הציבורית?

<ישראל אפריאט: זה חשוב, כי זה גם פתרון לפקקים.

ישראל אייכלר: ישראל, אני עכשיו מסכם למנהלת את מה שאתה אמרת.

ישראל אייכלר: לגבי הטווח הארוך עושים כביש שייקח כך וכך שנים, אל תכתבי את המספר, אני תיכף אוסיף את זה, שיוציא את מודיעין עילית לצומת נוספת באזור צומת מכבים-רעות ל-443.

ישראל אייכלר: ביום ראשון בבוקר הם פותחים ציר ימינה מחשמונאים החוצה, שלא יחלוף בכיכר, לשחרר את הכיכר.

ישראל אייכלר: הוא גם ממליץ לעשות רמזור במקום כיכר.

ישראל אייכלר: אני רוצה להיות ממוקד מטרה היות ואנחנו חרגנו מהזמן של הדיון, לגבי הרמזור.

ישראל אייכלר: סגן ניצב נאג'י סלימאן, מה אתה אומר על החלפת כיכר ברמזור, לפחות בטווח של השנה-שנה הקרובות?

<נאג'י סלימאן: בוא נגיד ככה, מניסיון החיים שלי בתפקיד כבר שנתיים, אין ספק שרמזור מזרז את התנועה והיום עם עידן הטכנולוגיות, הוא יודע לעשות את הוויסות הנכון ולתת תמיד עדיפות לכלי רכב שנמצאים בפקק והוא בעצם מזין את התנועה.

<נאג'י סלימאן: בכל מקום שהצבנו רמזור, זה מוצלח.

<נאג'י סלימאן: אמר את זה גם ישראל, אולי לא שמתם לזה לב, כיכר, אחד הדברים שלו, זה נכון שהוא מעכב תנועה אבל הוא יותר בטיחותי.

<נאג'י סלימאן: אתה מתעכב קצת אבל אתה מגיע בשלום הביתה, ואילו ברמזור הבעיה שאם אתה מפספס את הרמזור, חלילה אתה יכול בסופו של דבר להיגמר בתאונה קטלנית.

<נאג'י סלימאן: תנועה ערה מאוד, כלי רכב שעוברים בציר, זהו, אז לזה יש יתרון ויש חסרון.

<נאג'י סלימאן: שוב אני אומר עוד פעם, בסופו של דבר עם - - - התנועה, אין ספק שצריך רמזור בסופו של דבר.

ישראל אייכלר: המלצת המשטרה זה רמזור וצריך לדון גם על הבטיחות כמובן.

<ישראל אפריאט: אני אמרתי, הספירות מראות מובהק, רמזור.

<ישראל אפריאט: אין פה ויכוח בכלל.

<ישראל אפריאט: אמרתי להם, אתם יותר מצודקים.

<ישראל אפריאט: רמזור, הפתרון.

ישראל אייכלר: נתיבי ישראל, אסף פלס נמצא פה?

<אסף פלס: כן.

ישראל אייכלר: מבחינת נתיבי ישראל, אני רוצה פתרון לטווח הקצר.

ישראל אייכלר: הארוך כבר שמענו.

ישראל אייכלר: אני רוצה בקצרה.

ישראל אייכלר: מה אתה יכול לעשות מחר בבוקר כדי לשחרר למשל מה שהם ביקשו, נתיב לכיוון מודיעין?

<אסף פלס: אני חושב שישראל הציג את כל האפשרויות.

<אסף פלס: מה שאנחנו עושים זה באמת תכנון של ההרחבה לדו-נתיבי, דו-מסלולי.

<אסף פלס: אני לא ראיתי את הספירות אבל אם אתם אומרים שיש הצדק, אז לרמזר את הכיכרות האלה.

<אסף פלס: אנחנו בנתיבי ישראל עושים את הפנייה ימינה.

<אסף פלס: זה משהו שאנחנו עושים, את היציאה החופשית מחשמונאים.

<אסף פלס: הדבר המיידי שאפשר לבחון אותו, שוב, להנחיה של משרד התחבורה, זה לבצע רמזורים, זאת אומרת לפרק את הכיכרות האלה, לבצע רמזורים על בסיס תוואי של דו-נתיבי, דו-מסלולי בטווח של שנתיים, משהו כזה.

ישראל אייכלר: שנתיים, רמזור?

<אסף פלס: כי זה צריך להיות מותאם לתצורה הסופית.

<אסף פלס: זה דו-נתיבי, דו-מסלולי לשני הכיוונים.

<אסף פלס: זה לא להניח רמזור על צומת קיים.

ישראל אייכלר: זאת אומרת, הבשורה שיוצאת מהוועדה בדיון הזה לתושבי מודיעין עילית, ששנתיים אין להם על מה לדבר.

<ישראל אפריאט: לא, לא.

<ישראל אפריאט: לגבי חשמונאים ניתן פתרון.

<ישראל אפריאט: שבוע שעבר פנה סגן ראש מועצת בנימין וגם גוטרמן דיבר על זה.

<ישראל אפריאט: אני השבוע אבקש מנתיבי ישראל שיתחילו ספירות תנועה גם ביציאה ממודיעין עילית.

<ישראל אפריאט: אני מתכוון להוציא פנייה גם למשרד התחבורה לגבי הסדרה של פתרון על פי ספירות התנועה שיצאו.

<ישראל אפריאט: לגבי יהודה ושומרון, הפרוגרמה שיצאה לתכנון ההרחבה, כבר יש הנחיה ברורה, רמזורים, כי הספירות מראות מובהק.

<ישראל אפריאט: אנחנו מתחילים ביום ראשון, חשמונאים.

<ישראל אפריאט: כמו שאמרתי, גם לנתיבי ישראל וגם למשרד התחבורה אין תקציב בלתי מוגבל, אז פה תקצבו את זה.

<ישראל אפריאט: אני עכשיו אתחיל את התהליך גם במודיעין עילית, לנסות לעשות משהו.

<ישראל אפריאט: צריך לוודא גם שלא יוצאים מהדיקור, כי דיקור זה הפקעות.

<ישראל אפריאט: במידה ויתאפשר, נקדם גם את זה.

<אסף פלס: רק אשלים מילה אחת, זו נקודה שאולי חשוב להבהיר.

<אסף פלס: לכל הקטע הזה בין מודיעין עילית ועד לפיד יש לנו צוות מלא, מושלם, כולל מנהל פרוייקט, כולל מתכנן כדי לבחון את כל הקטע הזה.

<אסף פלס: יש כבר צוות שיבחן, כולל ספירות.

<אסף פלס: ישראל, אתה לא צריך לתת הנחייה.

ישראל אייכלר: אני רוצה להגיד לכם שאני לא יודע למה צריך ספירות.

ישראל אייכלר: הפקקים כבר מוכיחים - - -

<נאג'י סלימאן: לפני, דרך אגב, שבאנו לכאן, ראש המועצה ואבי רואה, גם הנציגים של העיר דיברו איתנו.

<נאג'י סלימאן: אנחנו בעצם שמים ניידות משטרה שלנו שמווסתות את התנועה, עוזרים כמה שיותר בהתאם ליכולת שלנו.

<נאג'י סלימאן: יש לנו גם אמצעים מוגבלים.

<נאג'י סלימאן: איפה שיש מעבר של כלי רכב כמעבר וגם עוד אנשים, זה מייצר בעיה כי באים כלי הרכב הפלשתינים, חונים איפה שלא מוסדר וזה מעכב את התנועה.

<נאג'י סלימאן: ראינו את זה במיתר, ראינו את זה בהרבה מקומות.

<נאג'י סלימאן: צריך לעשות את ההפרדה בין מעבר כלי רכב לבין מעבר אנשים.

<נאג'י סלימאן: אני מדבר על פלשתינים שיוצאים לארץ בהיתרים.

<נאג'י סלימאן: צריך להגדיר את זה.

<נאג'י סלימאן: איפה שיש הפרדה, זה מוצלח.

<נאג'י סלימאן: איפה שזה ביחד, זה יוצר בעיה.

ישראל אייכלר: מה עם המשאיות?

ישראל אייכלר: אתה לא יכול לקבוע שבשעות הבוקר ובשעות אחר הצהריים - - -?

<נאג'י סלימאן: לגבי המשאיות, מה שהוא מדבר כאן, הוא מדבר על שטח של אזור מחוז מרכז, בכלל לא קשור אלינו, כך שאני לא יכול לקבל החלטה במה שקשור למחוז מרכז.

<שלומית אבינח: זו החלטה של השר לביטחון פנים?

<נאג'י סלימאן: לא.

ישראל אייכלר: הוא דיבר על שני דברים.

ישראל אייכלר: הכניסה לאזור התעשייה זה דבר אחד.

ישראל אייכלר: הוא דיבר על עוד דבר, ששעות מסוימות כשמשאיות נוסעות, למשל בבוקר בעלייה לירושלים לפני שהרחיבו את הכביש, עד 9:00 בבוקר משאיות לא נכנסו לכביש וזה עזר מאוד לתנועה.

<נאג'י סלימאן: אני גם מסכים עם מה שאומר קמ"ט תחבורה.

<נאג'י סלימאן: כדי להגביל אדם שלא ייסע בשעות מסוימות, צריך לתת לו אלטרנטיבה ואם אין אלטרנטיבה, אי אפשר להגביל.

ישראל אייכלר: עובדה שהכביש לירושלים היה עד 9:00 בבוקר חסום לכניסת משאיות.

<נאג'י סלימאן: כן, אבל מה עשו?

<נאג'י סלימאן: כדי להבין את המשמעות, נכון, הוא מנע את הבעיה בירושלים בכביש 1 אבל העתיק אותה ל-443.

<יעקב אשר גוטרמן: למה באמת שלא יעצרו את המשאיות בין 7:00 ל-9:00 ובין 15:00 ל-17:00?

<ישראל אפריאט: הוא קודם אמר משפט שהוא היה הכי נכון.

<ישראל אפריאט: מה שקורה שם בבוקר ואנחנו היינו שם, שלשום במקרה הייתי שם ב-4:00 בבוקר.

<ישראל אפריאט: הצומת של מודיעין עילית בצמידות למעבר חשמונאים.

<ישראל אפריאט: המעברים ביהודה ושומרון, ואני אומר את זה בצורה הכי פשוטה, צריכים לקבל פתרון של אכיפה.

<ישראל אפריאט: אנחנו מסדירים חניות, מסדירים את הכול.

<ישראל אפריאט: בסוף כולם עומדים על החניות, באמצע הכביש, מעלים ומורידים.

<ישראל אפריאט: אין אכיפה.

ישראל אייכלר: אנחנו כבר במשאיות.

<ישראל אפריאט: אני מודיע לך, גם המשאיות חונות לאורך כביש 446.

<יעקב אשר גוטרמן: ישראל, אתה הובלת את הרעיון הזה להגביל את המשאיות.

<ישראל אפריאט: כבוד הרב, אתה יודע שאני אומר רק את האמת.

<ישראל אפריאט: אני גם לא נבחר ציבור.

<ישראל אפריאט: בחלק הזה יש בעיה והמעבר צריך לקבל פתרון.

ישראל אייכלר: לפי זמן הדיבור שדיברת, אתה יכול ללכת לבחירות.

ישראל אייכלר: איתן טי, מנהל תחום תקציבי פיתוח של משרד התחבורה.

ישראל אייכלר: לגבי התקציב, הרי כל מה שהם דיברו פה עולה כסף וכסף גדול.

ישראל אייכלר: מה מבחינת זרימת הכסף?

ישראל אייכלר: יש כסף לכל הדברים האלה?

<איתן טי: כרגע הוקצב לתכנון 8 מיליון שקלים, תכנון של הרחבה של 446.

<איתן טי: צריך לראות עוד כמה יעלו ההפקעות שם באזור, אם יהיו, איך יהיו.

<יעקב אשר גוטרמן: אין הפקעות.

<איתן טי: אני מקווה מאוד לא יהיו הפקעות.

<איתן טי: אני מקווה שאתה צודק.

<יעקב אשר גוטרמן: הבאנו את התב"ע מהמנהל, הכול בסדר.

<ישראל אפריאט: תב"ע יש.

<יעקב אשר גוטרמן: אם תב"ע יש, אז מה הבעיה?

<קריאה: תב"ע זה מסלול אחר.

<איתן טי: בכל מקרה אומדן הכביש הוא 120 מיליון שקלים.

ישראל אייכלר: 120 מיליון שקלים, מתוכם כבר יש 8 מיליון.

<איתן טי: כרגע אנחנו נערכים לדיוני תקציב 2019.

<איתן טי: זה יעלה במסגרת דיוני התקציב.

<איתן טי: זה גם עלה במסגרת הדיונים שהממשלה - - -

<יעקב אשר גוטרמן: יש הבטחה של ראש הממשלה.

<איתן טי: צריך לוודא שהבטחות מקיימים.

<יעקב אשר גוטרמן: אני לא מוטרד מהכסף.

<יעקב אשר גוטרמן: משרד התחבורה אוהד את מודיעין עילית.

ישראל אייכלר: יופי.

<יעקב אשר גוטרמן: מי ידאג ל-8 מיליון?

<יעקב אשר גוטרמן: משרד התחבורה.

<יעקב אשר גוטרמן: בואו נהיה אמיתיים.

ישראל אייכלר: כן, אני רוצה לסכם את הישיבה הזאת.

<יעקב אשר גוטרמן: צריכים להגיד תודה רבה גם למשרד התחבורה.

ישראל אייכלר: אני מברך אותך על זה שבאת ועל זה שאתה עושה רבות למודיעין עילית.

<יעקב אשר גוטרמן: יושב פה ישראל אפריאט.

<יעקב אשר גוטרמן: הנושא הבעייתי של מודיעין עילית זה הנושא הסטטוטורי.

<יעקב אשר גוטרמן: התקציב הוא משני.

<יעקב אשר גוטרמן: מודיעין עילית זו עיר שקמה, קודם כל בינוי, אחר כך תכנון, כמו בזמן חומה ומגדל, באו איזו התנחלות שחשבו שיגורו שם מאה משפחות.

<יעקב אשר גוטרמן: גרים היום למעלה מ-12,000 משפחות.

<יעקב אשר גוטרמן: לא תכננו את העיר בכלל כעיר, לא הייתה תוכנית אב.

<יעקב אשר גוטרמן: אין החלטת ממשלה על הקמת העיר.

<יעקב אשר גוטרמן: הכול הוקם, יהודים טובים שלקחו, שליחות למצוא את הפתרון של הדיור של הציבור החרדי והם לקחו את תא השטח הזה ובנו.

<יעקב אשר גוטרמן: אין לזה קשר.

<יעקב אשר גוטרמן: הכבישים בתוך העיר זה שטחים לא בתחום השיפוט של העיר.

<יעקב אשר גוטרמן: כל כבישי הטבעת בבתי משפט, בדיונים.

<יעקב אשר גוטרמן: זה לא באחריות העירייה.

<יעקב אשר גוטרמן: העירייה לא יכולה להוציא אפילו היתר בנייה שם.

<יעקב אשר גוטרמן: כל כביש שאני צריך בעיר לסדר אותו, צריך לרוץ למנהל האזרחי שקמ"ט תחבורה יאשר.

<ישראל אפריאט: לא, לא, כבר סיימנו את זה.

<יעקב אשר גוטרמן: לכן הבעיה היא הנושא הסטטוטורי.

<יעקב אשר גוטרמן: כביש 446, להרחיב אותו.

<יעקב אשר גוטרמן: מלפיד זה 1.8 קילומטר סך הכול.

<יעקב אשר גוטרמן: יש תב"ע מאושרת עם דיקור, שאנחנו מבטלים את הרחבת הכביש.

<יעקב אשר גוטרמן: יש דו-מסלולי בתחום הדיקור והתב"ע של הכביש.

<יעקב אשר גוטרמן: משרד התחבורה בלי כל מיני בעיות לקח על עצמו לתכנן ולקדם את התכנון, מינה חברה מנהלת שבזמנו ניהלה את כביש מספר 1 בירושלים וקיצרה לוחות זמנים בניגוד לתחזית שכביש 1 היה צריך להיות הרבה שנים.

<יעקב אשר גוטרמן: הביאו את החבר'ה הכי טובים שינהלו את הפרוייקט הזה.

<יעקב אשר גוטרמן: הנושא של התקציב לא עומד על הפרק.

<יעקב אשר גוטרמן: נכון שראש הממשלה התחייב במסגרת הדיונים על כבישים ביהודה ושומרון, לתת את הכביש הזה ויש התחייבות בכתב של ראש הממשלה, אבל אנחנו גם לא צריכים את זה.

<יעקב אשר גוטרמן: אנחנו מאמינים לשר התחבורה ישראל כץ שהוא הבטיח לי באופן אישי בישיבת ממשלה שהוא מתקצב את הכביש הזה במיידית.

<יעקב אשר גוטרמן: נתן לי הבטחה אישית, אפשר לשאול אותו, ואני סומך עליו, וגם החבר'ה של משרד התחבורה עובדים בהתאם לרוח המפקד.

<יעקב אשר גוטרמן: הם לא מכשילים.

<יעקב אשר גוטרמן: כל האגפים, נת"ע, סמנכ"ל התקציבים, מנהלי הפרוייקטים במשרד התחבורה, כל המערכת עובדת להביא את הכסף ואני גם יודע שבדיוני התקציב זה עומד באגף תקציבים.

<יעקב אשר גוטרמן: הם מתקצבים את הכביש הזה.

<יעקב אשר גוטרמן: אני לא מוטרד מהעניין הזה, אני מוטרד מכל מיני אמרות שמדברים פה על סטטוטוריקה, כי זה מוביל אותנו לתהום.

<יעקב אשר גוטרמן: הבעיה של העיר הזו היא סטטוטוריקה.

<יעקב אשר גוטרמן: דבר שני, לגבי האקמול שדיבר עכשיו ישראל, שהוא בישר שביום ראשון מתחילים לעבוד.

<יעקב אשר גוטרמן: זה אקמול לא פורטה, זה אקמול לייט.

<יעקב אשר גוטרמן: הסיפור של החקיקה, חשמונאים ימינה, הוא פותר משני אולי בבוקר.

<יעקב אשר גוטרמן: הבעיה זה הכניסות לעיר בשעות אחר הצהריים וערבי שבת.

<יעקב אשר גוטרמן: משהו מעניין מאוד, שמודיעין עילית בדרך כלל זו הייתה עיר שבערב שבת הייתה מתרוקנת כמעט, כל הצעירים יוצאים להורים, למשפחה.

<יעקב אשר גוטרמן: היום הכניסות יותר גדולות מהיציאות.

ישראל אייכלר: הם הזדקנו.

ישראל אייכלר: ההורים באים אליהם.

<יעקב אשר גוטרמן: לא רק ההורים.

<יעקב אשר גוטרמן: מכל העולם באים למודיעין עילית.

<יעקב אשר גוטרמן: אפשר לראות את הפקקים שמשפיעים כבר על צומת שילת, בערב שבת.

<יעקב אשר גוטרמן: היינו רוצים בפגישה שלי עם אבי רואה - - -

ישראל אייכלר: מה סיכמת איתו?

<יעקב אשר גוטרמן: עם אבי רואה שהוא ראש מועצת בנימין, סיכמתי.

<יעקב אשר גוטרמן: מתתיהו למשל זה משהו הזוי, היא מושב בתחומי פיזית אבל לא שייך אלי מוניציפאלית, ושם יש אפשרות לעוד כניסה ימינה לכיוון הזה.

<יעקב אשר גוטרמן: בזמנו אנשי מתתיהו התנגדו כי זה אנשים משלנו, זה כולה 65 משפחות.

<יעקב אשר גוטרמן: אבי רואה סיכם איתי עם ראש המינהל, היינו אצלו בפגישה, יש פרוטוקול על זה, חבל שלא הבאנו את הפרוטוקול, סיכם שהם יכנסו ימינה שם ואז זה יזרום.

<יעקב אשר גוטרמן: אז סיכמנו, שלב א', שבזמן חירום, נגיד מתהפכת משאית או קורה דבר חירום, ממתתיהו פותחים את הכניסה, זאת אומרת כבר תהיה זרימה של תנועה לכיוון מודיעין עילית.

<יעקב אשר גוטרמן: אנחנו הולכים לסדר אותו גם שזה יהיה מסודר באופן קבוע ואז זה מוריד את הלחץ המיידי.

ישראל אייכלר: נכנסים אל תוך הבתים.

<יעקב אשר גוטרמן: אל תוך היישוב ליד כיבוי אש, לא בתוך הבתים.

<יעקב אשר גוטרמן: זה גובל, זה אזור תעשייה שנמצא שם.

<יעקב אשר גוטרמן: אין בעיה, צריך רק רצון טוב.

<יעקב אשר גוטרמן: אבי רואה הסכים.

<יעקב אשר גוטרמן: אני מקווה שבקרוב יהיה לזה ביטוי ואדון אפריאט יאשר את זה.

<יעקב אשר גוטרמן: זה תפקידו לאשר את זה.

<יעקב אשר גוטרמן: הוא חותם על כל דבר שזז ביהודה ושומרון בנושא תחבורה.

<יעקב אשר גוטרמן: כולנו נבקש מישראל אפריאט שיחתום על התוכנית הזאת לפתוח לנו את הכניסה בצד ימין שנוכל לשחרר את הלחץ, ובא לציון גואל.

ישראל אייכלר: תודה רבה.

ישראל אייכלר: אני מסכם את הדיון.

ישראל אייכלר: הוועדה דנה בבעיית העומס על הכביש שיוצא ממודיעין עילית לצומת שילת.

ישראל אייכלר: שמענו כמה דברים שאני רוצה לציין אותם: א', יפתח נתיב עוקף כיכר מחשמונאים ימינה.

ישראל אייכלר: יתחילו את העבודות ביום ראשון הקרוב.

ישראל אייכלר: הוועדה מבקשת להגביל שעות נסיעת משאיות כבדות, מערבלי בטון, טריילרים וכדומה בשעות העומס.

<ישראל אפריאט: על פי הנחיות בג"צ זה בלתי אפשרי.

ישראל אייכלר: לפחות בשעות הבוקר בין 7:00 ל-9:00 ובין 15:00 ל-17:00 אחר הצהריים.

ישראל אייכלר: אנחנו מבקשים ליצור מייד פנייה נוספת כפי שהציג פה ראש העיר, דרך השטחים של אזור מתתיהו כדי לפתוח את העומס לכיוון מודיעין עילית.

ישראל אייכלר: אנחנו מבקשים לקבל את הצעת מר הרצל לוי מקווים ואנחנו נפנה לכל הגורמים ששייכים לזה, לעשות כניסה דרך תחנת הדלק לאזור התעשייה של שילת והיציאה מכביש 446 שיהיה רק חד סיטרי באופן שלא יחסום את הכביש.

ישראל אייכלר: רשמנו את הודעת משרד התחבורה שייצא לתכנון תב"ע וביצוע לעשות כביש של ארבעה מסלולים וגם להוסיף כביש כניסה ויציאה נוסף ממודיעין עילית לכיוון אזור מכבים-רעות.

ישראל אייכלר: אנחנו נפנה לרמ"י בעניין הזה.

ישראל אייכלר: הוועדה רשמה בפניה את הודעת המשטרה כי יהיה תגבור של ניידות משטרה לווסת את התנועה וגם למנוע מאנשים שמחנים - - -

<קריאה: שיבדקו גם את המשאיות, אם הן בסדר, חוקיות בעומס שלהן, שהן תקינות.

<קריאה: שיבדקו את הטריילרים האלה.

ישראל אייכלר: לא לאפשר חניות ואנשים בשטח.

ישראל אייכלר: אני באמצע סיכום הדברים, לכן אני מבקש את הריכוז שלכם.

ישראל אייכלר: הוועדה רשמה בפניה שכבר הוקצב 8 מיליון מתוך 120 מיליון ולדברי ראש העיר יש התחייבות של ראש הממשלה על 120 מיליון שקל.

<יעקב אשר גוטרמן: ושר התחבורה.

ישראל אייכלר: ושר התחבורה ישראל כץ שבלעדיו לא ירים איש את גלגלו ואת רכבו במדינת ישראל.

ישראל אייכלר: נקווה שבתקציב 2019 כבר יהיה תקציב לכביש הזה.

ישראל אייכלר: הוועדה מבקשת לזרז את הדיונים בוועדות כדי שלפחות בעוד עשר שנים יהיה הכביש החדש עם הצומת החדשה למודיעין עילית.

ישראל אייכלר: אני מבקש לדון, העירייה ומשרד התחבורה והמשטרה, מייד, לרמזר את הכיכרות עד שיהיו הכבישים המרחביים ולהבטיח את הביטחון של הנוסעים כמובן, אבל אם כולם קובעים שהרמזור יזרז את התנועה, אז צריך לעשות רמזור עם כל אמצעי הבטיחות וכל הבמפרים וכל מה שצריך לעשות.

ישראל אייכלר: השלב הראשון, רמזורים.

ישראל אייכלר: זה מה שאני מבקש.

ישראל אייכלר: מה שקרה, שאחרי שאושר רמזור בבית חלקיה, לקח שנה שלמה, אז אני מקווה שפה זה יהיה הרבה יותר מהר.

ישראל אייכלר: אני רוצה להודות לכל המשתתפים.